Μερικοί το προτιμούν κρύο...

Το ***Μερικοί το προτιμούν κρύο...*** είναι ελληνική μουσική κωμική ταινία του 1963, της Φίνος Φιλμ σε σενάριο και σκηνοθεσία Γιάννη Δαλιανίδη.

## Πλοκή
Ο Λάκης (Ντίνος Ηλιόπουλος), που εργάζεται ως τραπεζικός υπάλληλος, έχει την υποχρέωση να παντρέψει τις τρεις αδελφές του, τη Ρένα (Ρένα Βλαχοπούλου), την Εύα (Ζωή Λάσκαρη) και τη Μαίρη (Χλόη Λιάσκου), πριν προχωρήσει στον δικό του γάμο με την αγαπημένη του Λέλα (Μάρθα Καραγιάννη), όπως επιβαλλόταν από τα ήθη της εποχής εκείνης στην Ελλάδα.

Σε μια εκδρομή για μπάνιο στη θάλασσα, η Εύα και η Μαίρη θα γνωρίσουν τον Κλεόπα (Κώστας Βουτσάς) και τον Γιώργο (Βαγγέλης Βουλγαρίδης) με τους οποίους θα τα φτιάξουν. Ο Γιώργος, όμως, έχει πει ψέματα στην Εύα ότι είναι πλούσιος εφοπλιστής, ενώ στην πραγματικότητα είναι υπάλληλος σε τουριστική επιχείρηση. Η Ρένα, και μεγαλύτερη της οικογένειας, έχει εδώ και 10 χρόνια μια κρυφή σχέση με τον Θόδωρο (Γιάννης Βογιατζής), ο οποίος δεν την παντρεύεται, γιατί κι αυτός πρέπει πρώτα να παντρέψει τη δική του αδερφή. Ωστόσο, η Λέλα διαμαρτύρεται έντονα στον Λάκη για την καθυστέρηση του γάμου τους, με αποτέλεσμα αυτός να ξεκινήσει να γνωρίζει φίλους του στη Ρένα, ώστε να βρει γαμπρό. Η Ρένα, μην μπορώντας να μιλήσει για τη σχέση της, ακολουθεί τον αδερφό της στα ραντεβού που της κανονίζει, προσπαθώντας με τη συμπεριφορά της να μη γίνεται αρεστή στους υποψήφιους γαμπρούς και αυτοί να την απορρίπτουν ο ένας μετά τον άλλο. Έτσι, εξαντλείται η υπομονή της Λέλας και πείθει το Λάκη να παντρευτούν κρυφά από τη δική του οικογένεια.

Εντωμεταξύ, σε μια από τις εξορμήσεις της οικογένειας με ορειβατικό σύλλογο για να βρεί η Ρένα γαμπρό, η Εύα ανακαλύπτει την αλήθεια για τον Γιώργο και χωρίζουν. Αργότερα, η Ρένα δέχεται να αρραβωνιαστεί έναν άντρα που εξομολογήθηκε στον πατέρα της τον κρυφό έρωτά του για εκείνη και ανακοινώνει στον Θόδωρο την ημέρα που αυτός θα έρθει στο σπίτι της να τη ζητήσει. Την ίδια μέρα, ορίστηκε ο γάμος του Λάκη και της Λέλας, στον οποίο όμως αυτός δε μπορεί να πάει, διότι οι γονείς του έχουν αντιρρήσεις να λείπει την ημέρα του αρραβώνα της αδερφής του και εκείνος αδυνατεί να βρει πειστική δικαιολογία. Ο Θόδωρος πάει στο σπίτι της οικογένειας της Ρένας, μιλάει για τη σχέση τους και διαλύεται ο αρραβώνας, αφού δηλώνει έτοιμος να την παντρευτεί. Εκεί καταφθάνει και η Λέλα φορώντας νυφικό και λέει και αυτή στην οικογένεια του Λάκη τι είχε συμβεί. Τέλος, καταφθάνουν ο Κλεόπας και ο Γιώργος, τον οποίο συγχωρεί η Εύα και τελικά ορίζονται να γίνουν την ίδια μέρα οι γάμοι των τεσσάρων αδερφών.

## Διανομή
* Ντίνος Ηλιόπουλος .... *Λάκης Αγγέλου*
* Ζωή Λάσκαρη .... *Εύα Αγγέλου*
* Ρένα Βλαχοπούλου .... *Ρένα Αγγέλου*
* Βαγγέλης Βουλγαρίδης .... *Γιώργος*
* Κώστας Βουτσάς .... *Κλεόπας*
* Μάρθα Καραγιάννη .... *Λέλα*
* Χλόη Λιάσκου .... *Μαίρη Αγγέλου*
* Τζόλυ Γαρμπή .... *κυρία Αγγέλου*
* Κώστας Δούκας .... *κύριος Αγγέλου*
* Γιώργος Κωνσταντίνου .... *Τρύφων, αδελφός Λέλας*
* Γιάννης Βογιατζής .... *Θόδωρος*
* Περικλής Χριστοφορίδης .... *Φαίδων, αδελφός Λέλας*
* Δημήτρης Καλλιβωκάς .... *υποψήφιος γαμπρός*
* Νικήτας Πλατής .... *Θανάσης Νικολαΐδης, "πατέρας" Λάκη*
* Βίκτωρ Παγουλάτος .... *Πέτρος, αδελφός Λέλας*
* Αλέκος Τζανετάκος .... *ενοχλητικός νεαρός*
* Έφη Καραϊσκάκη .... *φίλη Λέλας*
* Γιώργος Γρηγορίου .... *αρχηγός ορειβατικής ομάδας*
* Δημήτρης Μπισλάνης .... *Παύλος, αδελφός Λέλας*
* Δημήτρης Ντάρλας .... *Κώστας, υποψήφιος γαμπρός*
* Χριστόφορος Νιάκας .... *Εξαρχόπουλος, υποψήφιος γαμπρός*
* Αντώνης Πλυτζανόπουλος .... *φίλος ενοχλητικού νεαρού*

## Παραγωγή και παραλειπόμενα
Πρόκειται για το πρώτο μιούζικαλ του Γιάννη Δαλιανίδη. Αρχικά ο Φίνος δεν ήθελε τη Ρένα Βλαχοπούλου στο καστ επειδή δεν τη θεωρούσε εμπορική, το ταλέντο της όμως της άνοιξε μια μεγάλη καριέρα. Επίσης, ως Λέλα είχε αρχικά επιλεγεί η Άννα Φόνσου και κατόπιν η Πόπη Λάζου, πριν ο ρόλος δοθεί στη Μάρθα Καραγιάννη.

Ο τίτλος της ταινίας αποτελεί παράφραση του τίτλου της αμερικάνικης ταινίας *[[Μερικοί το προτιμούν καυτό]]*.

Τα γυρίσματα που πραγματοποιήθηκαν στο σπίτι της οικογένειας Αγγέλου βρίσκεται στου Παπάγου, στην οδό Αναστάσεως 145.

Η ταινία προβλήθηκε για πρώτη φορά στις κινηματογραφικές αίθουσες στις 10 Ιανουαρίου 1963 και, κόβοντας 212.247 εισιτήρια, κατατάχθηκε πρώτη ανάμεσα σε 82 ελληνικές ταινίες της χρονιάς εκείνης.

## Παραπομπές


## Εξωτερικοί σύνδεσμοι
* ''Μερικοί το προτιμούν κρύο...'' στη Φίνος Φιλμ
* ''Μερικοί το προτιμούν κρύο...'' στην Ταινιοθήκη της Ελλάδος
* 

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1963
Κατηγορία:Ελληνόφωνες ταινίες
Κατηγορία:Ελληνικές μουσικές κωμικές ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες με μουσική σύνθεση Μίμη Πλέσσα
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές μουσικές ταινίες